VŠEOBECNE ZÁVÄZNÉ NARIADENIE
č. 4/2012
 
ktorým sa vyhlasuje záväzná časť Územného plánu mesta Žilina, 
schváleného uznesením  Mestského zastupiteľstva v Žiline
č. 15/2012 zo dňa 20.02.2012

Mesto Žilina na základe samostatnej pôsobnosti podľa článku 68 Ústavy Slovenskej republiky, podľa §§ 4, 6, a 11 zákona č. 369/1990 Zb. o obecnom zriadení v znení neskorších predpisov a v súlade s ustanovením § 27 ods. 3), zákona č.50/1976 Zb. o územnom plánovaní a stavebnom poriadku v znení neskorších predpisov vydáva toto všeobecne záväzné nariadenie

HLAVA  PRVÁ
Úvodné ustanovenia 

Článok 1
Účel nariadenia

1.	Všeobecne záväzné nariadenie (ďalej len nariadenie) vymedzuje záväzné časti a verejnoprospešné stavby Územného plánu mesta Žilina (ďalej len ÚPN-M).

Článok 2                                               
Rozsah platnosti
 	
1.	Toto nariadenie platí pre územie mesta Žilina pozostávajúce z katastrálnych území: 
1.1.	Žilina, 
1.2.	Bánová,
1.3.	Brodno,
1.4.	Budatín,
1.5.	Bytčica, 
1.6.	Mojšova Lúčka, 
1.7.	Považský Chlmec,
1.8.	Strážov, 
1.9.	Trnové,
1.10.	Vranie,
1.11.	Zádubnie, 
1.12.	Zástranie,
1.13.	Závodie,
1.14.	Žilinská Lehota.

2.	Riešené územie je členené do nasledovných urbanistických obvodov a okrskov (plošné vymedzenie, názov a číslovanie sú prevzaté od Štatistického úradu Slovenskej republiky):
2.1.	urbanistický obvod č.01-Centrum: urbanistické okrsky č.01-Stred, č.02-Hliny, č.03-Malá Praha, č.04-Frambor, č.05-Prednádražie, č.06-Predmestie, č.13-Nemocnica,
2.2.	urbanistický obvod č.02-Vlčince: urbanistické okrsky č.10-Vlčince I, č.49-Vlčince II, č.50-Vl- čince III,
2.3.	urbanistický obvod č.03-Veľký Diel: urbanistické okrsky č.11-Športový areál, č.12-Partizánsky háj, č.17-Chrasť,
2.4.	urbanistický obvod č.04-Južný obvod: urbanistické okrsky č.14-Bôrik, č.15-Hliny V a VII, č.16-Solinky I, č.32-Bytčica, č.51-Hliny VI, č.52-Solinky II,
2.5.	urbanistický obvod č.05-Západ: urbanistické okrsky č.28-Závodie, č.29-Hájik, č.30-Hradisko, č.33-Bánová, č.34-Strážov, č.46-Žilinská Lehota, 
2.6.	urbanistický obvod č. 06-Sever I: urbanistické okrsky č.35-Považský Chlmec, č.38-Vranie,
2.7.	urbanistický obvod č.07-Sever II: urbanistické okrsky č.23-Budatín, č.24-Dubeň, č.25-Hranice, č.27-Kosová, č.39-Brodno, č.40-Zádubnie, č.47-Zástranie, 
2.8.	urbanistický obvod č.08-Juhovýchod: urbanistické okrsky č.08-Rosinky, č.09-Výskumné ústavy, č.31-Trnové, č.42-Mojšova Lúčka,
2.9.	urbanistický obvod č.09-Východné priemyselné pásmo: urbanistický okrsok č.07-Východné priemyselné pásmo,
2.10.	urbanistický obvod č.10-Západné priemyselné pásmo: urbanistické okrsky č.18-Priemyselný okrsok západ, č.19-Priemyselný okrsok severozápad, č.53-Priemyselný okrsok juhozápad,
2.11.	urbanistický obvod č.11-Severné dopravné pásmo: urbanistické okrsky č.20-Nádražie, č.21-Priemyselný okrsok Slovena, č.22-Štadión.

Článok 3
Vymedzenie pojmov

1.	Záväzná časť ÚPN-M – je vyjadrená vo forme regulatívov obsahujúcich záväzné pravidlá, ktoré obmedzujú, vylučujú, prípadne podmieňujú umiestňovanie stavieb, využitie územia alebo opatrenia v území a stanovuje zásady jeho usporiadania. Záväzná časť ÚPN-M obsahuje hlavne urbanistickú koncepciu, využitie plôch a ich usporiadanie, vymedzenie zastaviteľného územia, obmedzenie zmien v užívaní stavieb, zásady usporiadania dopravného, technického a občianskeho vybavenia, vymedzenie územného systému ekologickej stability, limity využitia územia, plochy prípustné pre ťažbu nerastov, vymedzenie plôch pre verejnoprospešné stavby a pre asanácie.

2.	Základné zásady – všeobecne stanovujú hlavné zásady rozvoja územia z hľadiska priestorového usporiadania a funkčného využívania územia na funkčné priestorovo homogénne jednotky, z hľadiska výroby, umiestnenia občianskeho vybavenia územia, kultúrno-historických hodnôt, ochrany a využívania prírodných zdrojov, verejného dopravného vybavenia územia, umiestnenia verejného technického vybavenia územia, ochrany a tvorby krajiny, starostlivosti o životné prostredie, umiestňovania RIP zariadení a pod.  

3.	Záväzné regulatívy – konkrétne zásady pre vymedzené funkčné priestorovo homogénne jednotky - funkčné plochy, ktoré regulujú rozvoj a využitie územia; uvedené sú v prílohe č.1 tohto nariadenia a tvoria jeho neoddeliteľnú súčasť.

4.	Limity využitia územia – obmedzujú, vylučujú, prípadne podmieňujú využitie a usporiadanie územia; vyplývajú z právnych predpisov, správnych rozhodnutí a schválenej územnoplánovacej dokumentácie. 

5.	Verejnoprospešné stavby – stavby, určené pre verejne prospešné služby a pre verejnú technickú a dopravnú infraštruktúru a verejnú zeleň v území, podporujúce rozvoj a ochranu životného prostredia. Pre verejnoprospešné stavby je možné pozemky, stavby a práva k nim vyvlastniť alebo vlastnícke práva k pozemkom a stavbám obmedziť, pokiaľ nebude možné riešenie majetkovo-právnych vzťahov dosiahnuť dohodou.

6.	Smerná časť riešenia ÚPN-M – všetko ostatné z návrhu ÚPN-M Žilina, čo nie je uvedené v záväznej časti. Úprava smernej časti nemôže meniť riešenie, ktoré je obsahom záväznej časti ÚPN-M. 

7.	Obytné územia sú plochy, ktoré sú určené pre obytné domy a k nim prislúchajúce nevyhnutné zariadenia, napr. stavby základného občianskeho vybavenia, verejné dopravné a technické vybavenie, zeleň a detské ihriská. Hustota, členenie a výška stavieb na bývanie musia umožňovať najmä dodržanie odstupov a vzdialeností potrebných na oslnenie a presvetlenie bytov, na zachovanie súkromia bývania, na požiarnu ochranu a civilnú obranu a na vytváranie plôch zelene v rozsahu zodpovedajúcom estetickým, hygienickým a ekostabilizačným potrebám. 

8.	Zmiešané územia prevažne s mestskou štruktúrou sú plochy určené zväčša na občiansku vybavenosť, pre budovy a zariadenia turistického ruchu, miesta na zhromažďovanie a pre obytné budovy vrátane k nim patriacich stavieb a zariadení.

9.	Zmiešané územia s prevahou plôch pre obytné budovy sú plochy umožňujúce umiestňovanie stavieb a zariadení patriacich k vybaveniu obytných budov a iné stavby, ktoré slúžia prevažne na ekonomické, sociálne a kultúrne potreby obyvateľstva a nemajú negatívny vplyv na životné prostredie, ani výrazne nerušia svoje okolie.

10.	Výrobné územia sú plochy pre priemyselnú a poľnohospodársku výrobu (zariadenia rastlinnej a živočíšnej poľnohospodárskej výroby) vrátane skladov. Kapacita a riešenie verejného dopravného a technického vybavenia musia zabezpečovať požiadavky na prepravu osôb, tovaru, surovín a energií.

11.	Rekreačné územia obsahujú časti územia obcí, ktoré zabezpečujú požiadavky každodennej rekreácie bývajúceho obyvateľstva a turistov. Podstatnú časť rekreačných zón musí tvoriť zeleň, najmä lesy a sady, ovocné sady, záhrady a záhradkárske osady, trávne plochy a prípadne aj vodné toky a iné vodné plochy. Do rekreačnej plochy sa môžu umiestniť športové zariadenia, ihriská, kúpaliská, zariadenia verejného stravovania a niektorých služieb, centrá voľného času a zariadenia so špecifickou funkciou.

12.	Za verejné priestranstvo sa pre účely tohto nariadenia považujú všetky námestia, ulice, trhoviská, verejná zeleň, parky a ďalšie priestory prístupné každému bez obmedzenia, teda slúžiace obecnému užívaniu, a to bez ohľadu na vlastníctvo k tomuto priestoru.

13.	Základná občianska vybavenosť – zariadenia trhového charakteru (komerčná vybavenosť) a netrhového charakteru (vybavenosť verejná - nekomerčná) s krátkou dochádzkovou vzdialenosťou a dostupnosťou ktorá je spravidla súčasťou obytného územia a slúži hlavne obyvateľom tohto územia. Sú to napríklad predškolské a školské zariadenia, zariadenia pre zdravotníctvo a sociálnu pomoc, zariadenia maloobchodu, verejného stravovania, služieb, dočasného ubytovania, čiastočne zariadení telovýchovno-športových a kultúrnych zariadení a pod. Sem nepatria zariadenia náročné na dopravnú obsluhu a parkovanie napr. veľkokapacitné nákupné strediská tzv. obchodné reťazce, discontné predajne,     

14.	Vyššia občianska vybavenosť – zariadenia trhového charakteru (komerčná vybavenosť) a netrhového charakteru (vybavenosť verejná - nekomerčná), ktoré slúžia potrebám obyvateľov celého mesta a jeho záujmového územia. 

15.	Reklamné zariadenia – sú zariadenia, ktoré sprostredkúvajú ponuku najmä produktov a služieb s cieľom získania zákazníkov (komerčná reklama).

16.	Informačné zariadenia – sú zariadenia, ktoré poskytujú údaje o právnických a fyzických osobách, o ich zariadeniach, službách, údaje o smeroch, napr. údaje o druhu a dostupnosti lekárskych zariadení, dopravnej polície, údaje o stravovacích a ubytovacích možnostiach, druhu a dostupnosti lokalít s kultúrnymi a národnými pamiatkami, športovými a rekreačnými zariadeniami, smeroch ulíc a miestnych častí a pod.

17.	Propagačné zariadenia – sú zariadenia, ktoré informujú občanov s cieľom upozorniť a získať záujemcov najmä pre charitatívne, kultúrne, telovýchovno-športové a iné spoločenské ciele. Sem patria aj firemné tabule, transparenty a tabule so zameraním na bezpečnosť jazdy, ekológiu, humanitu a pod.

18.	RIP zariadenia – je pre toto nariadenie použitá skratka pre reklamné, informačné a propagačné zariadenia.

19.	Maloplošné RIP zariadenie – je plošné RIP zariadenie do plochy 1m2 (napr. 1,2 x 0,8 m). 

20.	Strednoplošné RIP zariadenie – je plošné RIP zariadenie od 1m2 do 6m2 (napr. 2 x 1 m, 2 x 2 m, 3 x 2 m).

21.	Veľkoplošné RIP zariadenie – je plošné RIP zariadenie o rozmeroch euroformátu a formátov od plochy nad 6m2 (napr. bilboard, bigboard, megaboard, ap.), osvetlené alebo neosvetlené, pohyblivé resp. viacrozmerné. 

22.	Priestorové RIP zariadenie – je RIP zariadenie v priestore (napr. CITY box).

23.	City Light vitrína (ďalej len CLV) – je reklamný nosič, štandardného formátu cca 1,3 x 2,3 m, zvnútra osvetlený.

HLAVA DRUHÁ
Záväzná časť

1.	Záväzná časť ÚPN-M Žilina uvedená v prílohe číslo 1 a ktorá tvorí neoddeliteľnú súčasť tohto nariadenia pozostáva z nasledovných častí:
1.1.	Zásady a regulatívy
a)	Zásady a regulatívy priestorového usporiadania a funkčného využívania územia na funkčné a priestorovo homogénne jednotky
b)	Prípustné, obmedzujúce, vylučujúce podmienky na využitie jednotlivých plôch, na intenzitu ich využitia, regulácia využitia plôch
c)	Zásady a regulatívy umiestnenia občianskeho vybavenia územia 
d)	Zásady a regulatívy umiestnenia verejného dopravného a technického vybavenia územia
e)	Zásady a regulatívy zachovania kultúrno-historických hodnôt, ochrany a využívania prírodných zdrojov, ochrany prírody a tvorby krajiny, vytvárania a udržiavania ekologickej stability vrátane plôch zelene
f)	Zásady umiestňovania reklamných, informačných a propagačných zariadení
g)	Zásady a regulatívy starostlivosti o životné prostredie
1.2.	Vymedzenie zastavaného územia mesta
1.3.	Vymedzenie ochranných pásiem a chránených území podľa osobitných predpisov
1.4.	Plochy na verejnoprospešné stavby, na vykonanie delenia a sceľovania pozemkov, na asanáciu a na chránené časti krajiny
1.5.	Územia vyžadujúce si zvýšenú ochranu
1.6.	Určenie pre ktoré časti mesta je potrebné obstarať a schváliť Územný plán zóny
1.7.	Určenie pre ktoré časti mesta je potrebné obstarať Urbanistickú štúdiu a územný generel
1.8.	Zoznam verejnoprospešných stavieb

2.	Schéma záväzných častí riešenia a verejnoprospešných stavieb uvedená v prílohe číslo 2 tvorí neoddeliteľnú súčasť tohto nariadenia

HLAVA TRETIA
Záverečné ustanovenia

Článok 1
Zrušovacie ustanovenia
     
1	Ruší sa Všeobecne záväzné nariadenie číslo:
1.1.	číslo 18/2007 O záväzných častiach Doplnku ÚPN-SÚ Žilina – IBV Považský Chlmec, 
1.2.	číslo 2/2005 O záväzných častiach zmeny ÚPN-SÚ Žilina „Obytný súbor IBV Malý Diel“,
1.3.	číslo 2/2002 ktorým sa mení nariadenie č. 39/1999 o záväzných častiach zmeny územného plánu sídelného útvaru Žilina - dopravné prepojenie Vlčince - Solinky, 
1.4.	číslo 2/2000 O záväzných častiach zmeny územného plánu sídelného útvaru Žilina - Obchodno-spoločenské centrum a IBV, 
1.5.	číslo 10/1999 O záväzných častiach zmeny územného plánu sídelného útvaru Žilina - dopravné prepojenie Vlčince - Solinky,
1.6.	číslo 2/1998 O záväzných častiach zmeny územného plánu sídelného útvaru Žilina - motodrom, 
1.7.	číslo 3/1994 O záväzných častiach územného plánu sídelného útvaru Žilina, 
1.8.	číslo 11/1993 O záväzných častiach schválenej zmeny územného plánu sídelného útvaru Žilina - Vodné dielo. 

Článok 2
Zmeny a doplnky

1.	Zmeny a doplnky záväznej časti ÚPN-M Žilina povoľuje a schvaľuje Mestské zastupiteľstvo v Žiline podľa návrhu spracovaného a prerokovaného podľa zákona č. 50/1976 Zb. o územnom plánovaní a stavebnom poriadku v znení neskorších zmien a predpisov. 

2.	O úprave smernej časti ÚPN-M Žilina rozhoduje a uskutočňuje ju Mestské zastupiteľstvo v Žiline. Úprava smernej časti nemôže meniť riešenie, ktoré je obsahom záväznej časti ÚPN-M.

Článok 3 
Uloženie ÚPN-M Žilina

1.	Dokumentácia ÚPN-M Žilina je uložená na Mestskom úrade v Žiline, Oddelenie architektúry mesta, na Stavebnom úrade v Žiline a na Krajskom stavebnom úrade v Žiline. 

Článok 4 
Účinnosť nariadenia

1.	Toto všeobecne záväzné nariadenie nadobúda účinnosť 15-tym dňom od vyvesenia na úradnej tabuli mesta Žilina, t.j. 10.04.2012.

                                                                                                            Ing. Igor Choma
                                                                                                                                primátor Mesta Žilina

Prílohy: 	
	číslo 1- Záväzná časť ÚPN-M Žilina
	číslo 2- Schéma záväzných častí riešenia a verejnoprospešných stavieb